Glansfisk, Lampris
Glansfisken er en stor farvestrålende, pelagisk fisk, som findes i alle tropiske og tempererede have på dybder mellem 100 og 400 m. Den kan blive op til 2 m lang, er sammentrykt, har lille mund og kan veje op til 270 kg. Set i profil har glansfisken facon som et liggende æg. Dens føde består primært af blæksprutter og fisk. Den er en regelmæssig sommergæst, som af og til ses på fiskeriauktionerne på vestkysten.
Glansfisk anses for at være en god spisefisk.
Værket Naturen i Danmark i fem bind udkom i årene 2006-2013. Teksten ovenfor er kapitlet Glansfisk, Lampris.